**Consulta pública prèvia a l’elaboració de normes**

Títol de la iniciativa

ORDRE XXXXX, de XX de 2020, d’acreditació de les persones físiques o jurídiques privades com a proveïdores de la Xarxa de Serveis Socials d’Atenció Pública

Unitat responsable

Coordinadora d'Avaluació d'Entitats Proveïdores de Serveis Socials

**1. Problemes que es pretenen solucionar amb la iniciativa.**

Actualment s’està tramitant el projecte de decret d’acreditació, concertació social i gestió delegada en la Xarxa de Serveis Socials d’Atenció Pública, que es troba en la darrera fase de la seva tramitació, i regula el règim jurídic de l’acreditació de les persones físiques o jurídiques privades per ser proveïdores de la Xarxa de Serveis Socials d’Atenció Pública.

En el seu article 8, sobre els requisits d’acreditació, estableix que per obtenir l’acreditació com a proveïdores de la Xarxa de Serveis Socials d’Atenció Pública, les persones físiques o jurídiques privades interessades han de complir, entre d’altres, els requisits següents:

a) Disposar de la solvència econòmica i financera suficient que s’estableixi per Ordre de la persona titular del Departament de la Generalitat competent en matèria de serveis socials per a cada tipologia de servei.

b) Disposar de la solvència tècnica suficient que s’estableixi per Ordre de la persona titular del Departament de la Generalitat competent en matèria de serveis socials per a cada tipologia de servei. Quan sigui justificable en proporció a l’objecte del concert social o la gestió delegada Les convocatòries públiques de provisió de serveis socials poden exigir una experiència mínima en serveis iguals o de naturalesa similar o eximir d’aquesta exigència d’experiència mínima en el cas d’entitats de nova creació.

En la mateixa línea, l’article 9.2, 3 i 5 sobre el procediment d’acreditació estableix que

9.2 Les persones interessades en acreditar-se per a la prestació d’un servei social, poden presentar la sol·licitud en qualsevol moment. La sol·licitud s’ha de presentar exclusivament per via electrònica utilitzant el portal únic per a les empreses (http://canalempresa.gencat.cat) o des de la seu electrònica de la Generalitat de Catalunya (http://seu.gencat.cat) acompanyada de la documentació acreditativa del compliment dels requisits requerits reglamentàriament segons la tipologia de servei.

9.3 La unitat directiva competent segons la tipologia del servei social, ha de comprovar el compliment dels requisits que exigeix l’article 8 d’aquest Decret, i els que s’estableixen reglamentàriament per a cada tipologia de servei. Amb aquesta finalitat, pot requerir informe del Servei d’Inspecció i Registre així com els documents o informació tècnica complementaris que estimi necessaris.

9.5 En vista de l’acord de proposta del Comitè d’Acreditació, la persona titular del departament competent de la Generalitat en matèria de serveis socials ha d’emetre resolució motivada que acrediti o denegui l’acreditació sol·licitada, d’acord amb els requisits, les condicions i els criteris establerts per a cada tipologia de servei. La resolució s’ha de dictar en el termini màxim de tres mesos a comptar des de la presentació de la sol·licitud i s’ha de notificar individualment a les persones interessades i publicar addicionalment al Tauler electrònic de la Generalitat, sens perjudici que es puguin utilitzar a més altres mitjans de publicitat. Transcorregut el termini màxim de resolució sense que s’hagi notificat la resolució, les persones interessades poden entendre desestimada la seva sol·licitud, sens perjudici de l’obligació de resoldre expressament per part de l’Administració. Contra la resolució, que exhaureix la via administrativa, les persones interessades poden interposar recurs potestatiu de reposició en via administrativa o recurs davant la Jurisdicció contenciosa administrativa.

Finalment, la disposició addicional segona del projecte de decret faculta la persona titular del departament competent en matèria de serveis socials perquè dicti les disposicions necessàries per desplegar i executar aquest Decret i fixar els requisits d’acreditació i de provisió per a cada tipologia de serveis socials.

Per tant, urgeix regular els criteris que es tindran en compte per a l’acreditació per a cada tipologia de servei per tal de que entitats les persones físiques o jurídiques privades que es vulguin acreditar ho puguin fer d’acord amb els criteris fixats per una ordre de la persona titular del Departament de la Generalitat competent en matèria de serveis socials.

**2**. **Els objectius de la iniciativa.**

L’objectiu de la iniciativa és disposar dels criteris que es tindran en compte en l’acreditació de les persones físiques o jurídiques privades proveïdores de la Xarxa de Serveis Socials d’Atenció Pública segons la seva tipologia de servei, que ens permetin acreditar:

-La solvència econòmica i financera

-La solvència tècnica suficient

Per aquest motiu, es necessari establir mitjançant Ordre de la persona titular del Departament de la Generalitat competent en matèria de serveis socials els criteris i requisits per poder iniciar el procediment d’acreditació de les persones físiques o jurídiques privades que vulguin ser proveïdores de la Xarxa de Serveis Socials d’Atenció Pública un cop entri en vigor el Decret d’acreditació, concertació social i gestió delegada en la Xarxa de Serveis Socials d’Atenció Pública.

**3. Les possibles solucions alternatives regulatòries i no regulatòries.**

L’opció de “no fer res” o mantenir la situació actual impediria que les persones físiques o jurídiques poguessin presentar una sol·licitud d’acreditació, d’acord amb el que estableix el Projecte de Decret d’acreditació, concertació social i gestió delegada en la Xarxa de Serveis Socials d’Atenció Pública.

L’opció normativa considerada és l’Ordre, d’acord amb la disposició addicional segona del projecte de decret d’acreditació, concertació social i gestió delegada en la Xarxa de Serveis Socials d’Atenció Pública, que faculta la persona titular del departament competent en matèria de serveis socials perquè dicti les disposicions necessàries per desplegar i executar aquest Decret i fixar els requisits d’acreditació i de provisió per a cada tipologia de serveis socials.

**4. Necessitat i oportunitat de l’aprovació de la norma.**

La Disposició addicional segona del projecte de Decret faculta la persona titular del departament competent en matèria de serveis socials perquè dicti les disposicions necessàries per desplegar i executar aquest Decret i fixar els requisits d’acreditació i de provisió per a cada tipologia de serveis socials.

Per poder disposar d’una norma que reguli el procés d’acreditació ens cal realitzar aquesta consulta pública prèvia per recollir les opinions de les entitats i ciutadania per a l’elboració d’una ordre futura.

El fet de no tramitar aquesta norma deixaria a les persones interessades sense la opció de poder sol·licitar l’acreditació com a proveïdores de la Xarxa de Serveis Socials d’Atenció Pública.